* ໃນບົດສຳພາດຂອງ ທ່ານເອກອັກ ຄະລັດຖະທູດ ສສ ຫວຽດນາມ ປະຈຳລາວ ຫງວຽນ ບ່າ ຮຸ່ງ ເມື່ອບໍ່ດົນນີ້ ເນື່ອງໃນໂອກາດ ສະເຫລີມສະຫລອງ ປີສາມັກຄີ ລາວ-ຫວຽດນາມ, ຫວຽດນາມ-ລາວ ໄດ້ຍົກໃຫ້ເຫັນວ່າ: ນັບແຕ່ສອງ ຊາດ ລາວ-ຫວຽດນາມ ໄດ້ສ້າງສາຍພົວພັນ ການທູດນຳກັນ, ການພົວພັນສອງຝ່າຍ ກໍໄດ້ມີຜົນສຳເລັດ ອັນຍິ່ງໃຫຍ່ ແລະ ເລິກເຊິ່ງ, ອັນໄດ້ປະກອບສ່ວນ ສຳຄັນເຂົ້າໃນການ ສ້າງສາພັດທະນາ ປະເທດຊາດຂອງຕົນ. ຜົນສຳເລັດຂອງການ ພົວພັນລະຫວ່າງ ສອງຊາດ ເປັນຜົນສຳເລັດ ຮອບດ້ານໃນ ທຸກຂົງເຂດວຽກງານ ໂດຍສະເພາະແມ່ນ ດ້ານການເມືອງ, ເສດຖະກິດ, ປ້ອງກັນຊາດ-ປ້ອງກັນຄວາມສະຫງົບ, ການສຶກສາ, ວັດທະນະທຳ-ສັງຄົມ ແລະ ອື່ນໆ.
ທ່ານເອກອັກ ຄະລັດຖະທູດ ຍັງຍົກໃຫ້ເຫັນວ່າ: ພັກປະຊາຊົນ ປະຕິວັດລາວ ແລະ ພັກກອມມູນິດ ຫວຽດນາມ ເປັນສອງພັກ ທີ່ມີຕົ້ນກຳເນີດ ມາຈາກພັກ ກອມມູນິດ ອິນດູຈີນຄືກັນ, ນັບແຕ່ມື້ສ້າງຕັ້ງ ສອງພັກກໍໄດ້ມີ ການພົວພັນ ກັນຢ່າງ ສະໜິດແໜ້ນ, ມີຄວາມສາມັກຄີ ແລະ ເດີນຮ່ວມແນວທາງ ອັນດຽວກັນ ແລະ ໄດ້ຮ່ວມມື ຊ່ວຍເຫລືອເຊິ່ງກັນ ແລະ ກັນຢ່າງຕໍ່ເນື່ອງ. ນັບແຕ່ມື້ປົດປ່ອຍ ປະເທດຊາດ ຈົນຮອດປັດຈຸບັນ ສອງພັກຍັງສຶບຕໍ່ ນຳພາປະຊາຊົນ ສອງ ຊາດ ປົກປັກຮັກສາ ແລະ ສ້າງສາປະເທດຊາດ. ໃນການປະຕິບັດ ພາລະກິດ ຍຸດທະສາດນີ້ ການພົວພັນ ລະຫວ່າງສອງພັກ ຜ່ານຫລາຍສະໄໝ ຫລາຍລຸ້ນຄົນ ກໍຍັງໄດ້ມີການ ປົກປັກຮັກສາ ແລະ ພັດທະນາຍິ່ງໆຂຶ້ນ, ປັດຈຸບັນການພົວ ພັນ ລະຫວ່າງ ສອງພັກຍິ່ງມີ ຜົນສຳເລັດ ແລະ ເລິກເຊິ່ງ. ພິເສດກໍແມ່ນ ແນວທາງນະໂຍບາຍ ຂອງການນຳຂັ້ນສູງສອງພັກ ໃນໄລຍະອັນໃກ້ນີ້ ແມ່ນແນໃສ່ຍົກສູງ ຄວາມສຳພັນ ລະຫວ່າງສອງຊາດ ໃຫ້ກ້າວເຂົ້າສູ່ ການຮ່ວມມື ທີ່ມີຜົນສຳເລັດ ຢ່າງແທ້ຈິງ, ຍົກລະດັບການ ພົວພັນຮ່ວມມື ຮອບດ້ານລະຫວ່າງ ສອງຊາດ ໃຫ້ກ້າວເຂົ້າສູ່ ໄລຍະໃໝ່ແຫ່ງການ ພັດທະນາຢ່າງມີ ປະສິດທິຜົນເລິກ ເຊິ່ງກວ່າເກົ່າ.
ພ້ອມດຽວກັນນີ້, ການພົວພັນທາງ ເສດຖະກິດ ໂດຍສະເພາະແມ່ນ ທາງດ້ານການລົງທຶນ ແລະ ການຄ້າ ກໍເຫັນວ່ານັບມື້ ເພີ່ມທະວີ ແລະ ກ້າວເຂົ້າສູ່ ລວງເລິກເຖິງວ່າ ອາດຈະມີບາງດ້ານ ຍັງພົບຄວາມຫຍ້ງຍາກ ແລະ ມີຂໍ້ຈຳກັດ ແຕ່ວ່າທັງສອງຝ່າຍ ກໍໄດ້ມີການກວດພົບ ແລະ ແກ້ໄຂທັນເວລາ ເພື່ອເພີ່ມທະວີ ປັບປຸງການພົວພັນ ທາງດ້ານເສດຖະ ກິດ ລະຫວ່າງສອງຝ່າຍ ແລະ ເຮັດໃຫ້ການພົວພັນ ເສດຖະກິດກາຍ ເປັນເສົາຄ້ຳອັນ ແໜ້ນແກ່ນຂອງ ການພົວພັນ ສອງຝ່າຍ. ຄຽງຄູ່ກັບຜົນ ສຳເລັດຫລາຍດ້ານ ທີ່ຍາດມາໄດ້ນັ້ນ ການພົວພັນທາງດ້ານ ປ້ອງກັນຊາດ-ປ້ອງກັນຄວາມສະຫງົບ ກໍມີບົດບາດ ກ້າວຂະຫຍາຍຕົວ ທີ່ດີ ແລະ ມີຜົນສຳເລັດ ຢ່າງຕັ້ງໜ້າ, ໃນນັ້ນພວກເຮົາ ໄດ້ຮ່ວມກັນ ປະສານສົມ ທົບ ຮັກສາຄວາມສະຫງົບ ທາງດ້ານການເມືອງ ແລະ ສັງຄົມ ຂອງແຕ່ລະປະເທດ ເຊັ່ນ: ສຳເລັດໂຄງການ ປັກຫລັກໝາຍ ຊາຍແດນ ແລະ ຂໍ້ຕົກລົງ ກ່ຽວກັບການ ຄຸ້ມຄອງ ແລະ ບໍລິຫານ ດ່ານຊາຍແດນ ແລະ ໄດ້ຮ່ວມກັນສ້າງຊາຍແດນ ຫວຽດນາມ-ລາວ ໃຫ້ເປັນຊາຍແດນ ແຫ່ງສັນຕິພາບ ແລະ ການຮ່ວມມື ແບບພິເສດ. ສ່ວນດ້ານການກໍ່ສ້າງ ແລະ ພັດທະນາຊັບ ພະຍາກອນມະນຸດ ທັງສອງຝ່າຍ ໄດ້ມີການຮ່ວມມື ກັນຢ່າງຕັ້ງໜ້າ ໂດຍການແລກປ່ຽນພະນັກງານ ໄປຍົກ ລະດັບ ດ້ານວິຊາສະເພາະ ໃນຂົງເຂດຕ່າງໆ ຢ່າງຕໍ່ເນື່ອງ ແລະ ໃນປັດຈຸບັນ ກໍມີຫລາຍນັກຮຽນນັກສຶກສາລາວ ໄປຮຽນຢູ່ ຫວຽດນາມ ຫລາຍກວ່າ 14.000 ຄົນ ແລະ ມີນັກສຶກສາ ຫວຽດນາມ ຫລາຍຮ້ອຍຄົນກຳລັງ ສຶກສາຢູ່ລາວ, ນີ້ກໍ ແມ່ນໜຶ່ງກຳລັງແຮງ ອັນສຳຄັນຂອງການ ພົວພັນສອງຊາດ ໃນປັດຈຸບັນ ກໍຄືໃນອະນາຄົດ.
ທັງໝົດນັ້ນໄດ້ເປັນ ສິ່ງຢັ້ງຢືນໃຫ້ເຫັນວ່າ: ການພົວພັນຮ່ວມມື ລາວ-ຫວຽດນາມ, ຫວຽດນາມ-ລາວ ເປັນການພົວພັນແບບພິເສດ ແລະ ການຮ່ວມມືຮອບດ້ານ, ອັນໄດ້ ປະກອບສ່ວນສຳຄັນເຂົ້າໃນການ ສ້າງສາ ແລະ ພັດທະນາຂອງ ສອງປະເທດ ໃຫ້ຈະເລີນກ້າວໜ້າ. ເຊື່ອໝັ້ນວ່າ ການພົວພັນຮ່ວມມື ດັ່ງກ່າວໃນໄລຍະໃໝ່ນີ້ ຍິ່ງຈະມີບາດກ້າວ ຂະຫຍາຍ ຕົວຢ່າງເລິກເຊິ່ງ ພ້ອມທັງມີຜົນສຳເລັດ ຢ່າງແທ້ຈິງ.
ເນື້ອໃນ: ຂປລ